Ir-Regolament tal-Kummissjoni (KEE) Nru 671/84
tal-15 ta' Marzu 1984
dwar applikazzjonijiet għall-iffinanzjar ta' għajnuniet mogħtija mill-Istati Membri lill-organizzazzjonijiet ta' produtturi fis-settur tal-prodotti tas-sajd
IL-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunita Ekonomika Ewropea,
Wara li kkunsidraw ir-Regolament tal-Kunsill (KEE) Nru 3140/82 tat-22 ta' Novembru 1982 dwar l-għoti u l-iffinanzjar ta' għajnuna mogħtija mill-Istati membri lill-organizzazzjonijiet ta' produtturi fis-settur tal-prodotti tas-sajd [1], u b'mod partikolari l-Artikolu 10(3) tiegħu,
Billi talbiet għall-iffinanzjar ta' għajnuniet mogħtija mill-Istati Membri skond ir-Regolament (KEE) Nru 3140/82 għandhom jinkludu ċerti dettalji biex tkun tista' ssir verifika jekk in-nefqa tkunx tikkonforma mad-dispożizzjonijiet ta' l-imsemmi Regolament;
Billi, biex verifiki effettivi jkunu jistgħu jsiru, l-Istati Membri għandhom iżommu dokumenti ta' sostenn għad-dispożizzjoni tal-Kummissjoni għall-perijodu ta' tliet snin wara l-iffinanzjar finali jkun twettaq;
Billi dan ir-Regolament jibdel ir-Regolament tal-Kummissjoni (KEE) Nru 1273/72 [2]; billi dan ta' l-aħħar qiegħed għalhekk jiġi mħassar;
Billi l-miżuri li għalihom jipprovdi dan ir-Regolament huma skond l-opinjoni tal-Fond Ewropew tal-Gwida Agrikola u Fond tal-Garanzija,
ADOTTAW DAN IR-REGOLAMENT:
L-Artikolu 1
1. L-applikazzjoni għall-iffinanzjar li għaliha jirreferi l-Artikolu 10(1) tar-Regolament (KEE) Nru 3140/82 għandha tinbagħat fil-forma tat-tabelli murija fl-Anness.
2. L-Istati Membri għandhom jikkomunikaw lill-Kummissjoni, flimkien ma' l-ewwel applikazzjoni għall-iffinanzjar, it-testijiet tad-dispożizzjonijiet nazzjonali li jirrelataw mal-implimentazzjoni u kontroll u ta' l-istruzzjonijiet amministrattivi relevanti, flimken ma' xi formoli jew dokumenti oħra li jirrelataw ma' l-amministrazzjoni tal-għajnuna.
L-Artikolu 2
L-Istati Membri għandhom iżommu għad-dispożizzjoni tal-Kummissjoni, dwar kull benefiċjarju u għall-perijodu ta' tliet snin wara li l-iffinanzjar finali jkun twettaq, id-dokumenti kollha ta' sostenn ta' kopji awtentikati tagħhom li jkunu fil-pussess tagħhom u li fuq il-bażi tagħhom id-deċiżjonijiet kienu ttieħdu biex tingħata l-għajnuna li għaliha jipprovdi l-Artikolu 6 tar-Regolament (KEE) Nru 3796/81.
L-Artikolu 3
Ir-Regolament (KEE) Nru 1273/72 qiegħed b'dan jiġi mħassar.
L-Artikolu 4
Dan ir-Regolament għandu jidħol fis-seħħ fit-tielet jum li jiġi wara dak li fih jiġi ppubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-15 ta' Marzu 1984.